Un dispensador de sabons d'ús quirúrgic que es pugui accionar amb el colze.
És el repte que van resoldre a la perfecció el grup d'alumnes d'FP que va guanyar les 24 Hores d'Innovació Barcelona, organitzades per primera vegada pel Departament d'Educació i per Dualiza Bankia.
A la jornada, celebrada el 18 i el 19 de desembre passats, hi van participar més de 200 estudiants de tot Catalunya que, distribuïts entre 24 equips, van haver de dissenyar prototips per a projectes proposats per empreses i organitzacions, durant 24 hores ininterrompudes, com en una marató.
El distribuïdor de sabons guanyador del primer premi havia estat proposat per l'Hospital Clínic de Barcelona.
L'equip vencedor va desenvolupar un suport que permet reunir sabons amb recipients de diferent format, és resistent al contacte amb l'aigua i, a més, pot ser accionat amb els colzes, quan el personal mèdic no pot utilitzar les mans per raons higièniques.
Els deu alumnes guanyadors estudien als Instituts Bonanova de Barcelona, Joviat de Manresa, Bernat el Ferrer de Molins de Rei, Andreu Nin del Vendrell i Pompeu Fabra de Badalona.
El segon premi se'l va endur el grup d'alumnes que va dissenyar una app per potenciar i fer visible la imatge dels músics que toquen al metro de Barcelona.
L'aplicació, proposada per Transports Metropolitans de Barcelona, inclou l'agenda diària de concerts dels músics, a cadascuna de les estacions de metro de la ciutat.
Per la seva banda, el tercer premi va ser per als estudiants que van resoldre el repte de l'empresa Everis, que demanava un sistema de sensorització en habitatges socials de col·lectius vulnerables.
Per últim, el jurat va concedir un accèssit per a l'equip que va inventar un procés d'acollida per als nous treballadors de l'empresa Uriach, sol·licitant de la proposta.
L'objectiu d'aquesta marató era apropar el talent i el potencial creatiu de la Formació Professional a l'empresa i, alhora, permetre la interacció dels alumnes amb diferents organitzacions, al voltant d'un repte estimulant i innovador.
Els més de 200 alumnes d'FP, de 16 famílies professionals diferents, provenien de 48 instituts de tot Catalunya.
A l'hora de fer els equips, la majoria dels alumnes integrants no es coneixien entre si.
Cada grup va tenir un docent que els va acompanyar durant el procés d'elaboració de la proposta i un assessor que els va guiar en aspectes de comunicació abans de la presentació.
El director general de Formació Professional del Departament d'Educació de la Generalitat, Joan Lluís Espinós, va agrair la participació de tots els implicats.
"L'FP és el triangle entre l'alumnat, l'empresa i l'escola", va destacar, alhora que va desitjar que la marató "hagi ajudat a millorar la formació dels alumnes".
Segons va assenyalar, la iniciativa va permetre als alumnes "treballar en equip davant un repte comú".
Espinós també va confiar que les 24 Hores d'Innovació Barcelona "tinguin continuïtat" de cara a futures educions.
Els 24 reptes empresarials que van haver de resoldre eren de diferents especialitats, com ara màrqueting, informàtica, salut, fabricació, electrònica, automoció o química.
I les seves solucions podien ser diverses, com ara productes, software, serveis o creacions artístiques, ja que no hi havia límit per a la creativitat.
Al mes de maig, es programarà una mostra dels millors projectes que van sorgir de les 24H d'Innovació, juntament amb els millors projectes de la resta de programes d'FP.
Més de 200 alumnes d'FP resolen reptes professionals en una marató de 24 hores